Det var en brand af de mere omfattende, der skulle slukkes i Birkelse torsdag. Klokken 12.44 blev Nordjyllands Beredskab i Jammerbugt alarmeret, og da de ankom til stedet, havde ilden fat i tagkonstruktionen. Inde i værkstedet stod der trykflasker, og de skulle lynhurtigt køles ned. Der blev kaldt ekstra mandskab til fra Brovst med en lift, så beredskabet kunne få hul på taget. - Man skal være opmærksom, når det handler om trykflasker. De kan være farlige, siger Claus Hermansen, der er indsatsleder ved Nordjyllands Beredskab i Jammerbugt. Klokken 16 kunne beredskabet afslutte slukningsarbejdet, da den sidste trykflaske var blevet kølet ned. Branden har forårsaget en del skader i bygningen og på bilen, der i første omgang startede branden, fortæller Claus Hermansen.

Opsummering:
Brand i en bil udviklede sig og fik fat i tagkonstruktionen på et værksted i Birkelse.